དེ་ལྟར་ལབ་ཙེ་ནི་མིའི་རིགས་ཀྱིས་དང་ཐོག་རང་བྱུང་གི་སྣང་ཚུལ་ལ་དད་པའི་རང་བྱུང་ཆོས་ལུགས་སམ།གང་དུ་ཡོད་ལྷ་ཡོད་པར་ངོས་འཛིན་པའི་དུས་དེ་ཙམ་ནས་རང་ཉིད་རང་བྱུང་གི་འཇིགས་སྣང་ལས་བསྒྲོལ་ཆེད་རིམ་བཞིན་དར་བ་ཞིག་ཡིན་པ་ནི་དུས་ད་ལྟའི་བར་རང་ཅག་གི་རྒྱུད་ལ་དངོས་ཡོད་ལས་འདས་པའི་སྟོབས་ཤུགས་ལ་དོགས་འཆང་བའི་ལྐོག་གྱུར་གྱི་བག་ཆགས་ཟབ་མོ་གཞན་དང་མི་འདྲ་བ་ཞིག་བཞག་ཡོད་པ་དང་།དེ་དུས་ཀྱི་འགྱུར་བ་ཇི་འདྲའི་ནང་འདི་མི་ཉམས་པར་ཁྱབ་གདལ་དུ་གནས་པའི་གནད་འདི་ཐོག་ནས་ཧ་ཅང་གསལ་པོ་ཤེས་སླ་ཞིང་།ཡུན་རིང་གི་སྤྱི་ཚོགས་འཚོ་བའི་ཁྲོད་དེར་ཤིང་རྩི་བསྟོད་པ་དང་མདའ་བསྟོད་པའི་སྲོལ་ལུགས་གཉིས་སུ་གྲུབ་པ་དེའང་ལབ་ཙེའི་རྣམ་པ་ཐ་དད་པ་ཙམ་ལས་དོན་ལ་དེ་གཉིས་ཀྱི་དགོས་པ་དང་ཕན་ནུས་སོགས་གཅིག་མཚུངས་སུ་མངོན་ནོ།ལོ་རྒྱུས་འཕེལ་བའི་ཆོས་ཉིད་ཀྱི་ཁྲོད་དུ་ལབ་ཙེའི་རྣམ་པར་འགྱུར་བ་བྱུང་བ་དང་བསྟུན་ནས་དེའི་ནང་དོན་ཡང་ཕྱིས་དར་ནང་ཆོས་ཀྱི་ཤན་དང་མིའི་སེམས་ཁམས་ཀྱི་འགྱུར་བ་དང་བསྟུན་སྤྱི་ཚོགས་ཀྱི་ཕྱོགས་མང་དུ་འབྲེལ་ཏེ་ད་ལྟའི་བར་དེར་གྲལ་རིམ་གྱི་དབྱེ་བ་དང་ས་ཁུལ་གྱི་ཁྱད་པར་ཀུན་གྱིས་གྲ་སྒྲིག་དང་གོ་རིམ་ལེགས་པའི་སྒོ་ནས་བསྟོད་བཞིན་ཡོད་པ་འདི་ཡིན་ནོ།